Broj: 711-I-2376-Pp-26/22-07-17

Zagreb, 20. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković, kao predsjednice Povjerenstva te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u** **predmetu obveznika Zorana Paunovića, gradonačelnika Grada Makarske**, na stručnom sastanku održanom 20. listopada 2022., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Zorana Paunovića, gradonačelnika Grada Makarske, neće se pokrenuti, jer se prijava ne ukazuje vjerodostojnom i osnovanom u odnosu na situacije zapošljavanja Marine Šprajc na funkciju ravnateljice Dječjeg vrtića BIOKOVSKO ZVONCE temeljem provedenog javnog natječaja u kojem obveznik nije sudjelovao i nedovoljno pojašnjenih navoda o navodnom korištenju računa poslovnih subjekata u kojima bi obveznik obavljao rukovodeću funkciju, slijedom čega ne proizlazi da bi došlo do povrede neke od odredbi Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11).**

Obrazloženje

Dana 14. siječnja 2022. pod brojem 711-U-483-Pp-26/22-01-3 zaprimljena je anonimna prijava mogućeg sukoba interesa podnesena protiv obveznika Zorana Paunovića, gradonačelnika Grada Makarske.

U prijavi se navodi da je obveznik na funkciju ravnateljice dječjeg vrtića imenovao svoju prijateljicu Marinu Šprajc te da u financijske svrhe koristi račune poslovnih subjekata Enokultura i Pavones, u kojima je obavljao rukovodeću funkciju.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je u ovome predmet P-192/22 prijava zaprimljena i spis formiran nakon stupanja ZSSI/21 na snagu 25. prosinca 2021., postupak će se voditi sukladno odredbama ZSSI/21-a primjenom mjerodavne odredbe ZSSI/11-akoji je bio na snazi u trenutku kada su nastale činjenice i okolnosti koje su predmetom odlučivanje u kontekstu utvrđivanja zakonske odgovornosti obveznika u ovom predmetu.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenoga Zakona, stoga je Zoran Paunović povodom obnašanja dužnosti gradonačelnika Grada Makarske dužan pridržavati se odredbi ZSSI/21-a.

Uvidom u podatke sudskog registra nadležnog Trgovačkog suda u Splitu, utvrđeno je da je Grad Makarska osnivač ustanove Dječji vrtić BIOKOVSKO ZVONCE, u kojem funkciju ravnateljice od 14. prosinca 2021. godine obavlja Marina Šprajc.

U svrhu stjecanja pravno-relevantnih saznanja koji bi upućivali na moguću povredu odredbi ZSSI/21-a u odnosu na imenovanje Marine Šprajc na navedenu funkciju, Povjerenstvo je od Grada Makarske dopisom Broj: 711-I-104-Pp-26/22-02-17 od 25. siječnja 2022. zatražilo očitovanje na okolnosti je li obveznik Zoran Paunović u okviru svojih ovlasti poduzimao radnje u postupku njezina imenovanja na funkciju ravnateljice Dječjeg vrtića BIOKOVSKO ZVONCE, ako jest koje je radnje poduzimao te da nam dostavite dokumentaciju koja se na to odnosi.

Također, dopisom Broj: 711-I-106-Pp-26/22-04-17 od 25. siječnja 2022. od Dječjeg vrtića BIOKOVSKO ZVONCE, zatraženo je očitovanje tko je odlučivao o imenovanju Marine Šprajc na funkciju ravnateljice Dječjeg vrtića BIOKOVSKO ZVONCE, je li obveznik Zoran Paunović u okviru svojih ovlasti poduzimao radnje u tom postupku te je li njezinu imenovanju prethodio javni natječaj, zajedno sa pozivom za dostavom cjelokupne dokumentacije koja se odnosi na predmetno imenovanje (tekst javnog natječaja, prijave kandidata, zapisnik, odluka o imenovanju, prijedlozi i dr.).

Povjerenstvo je dopisom Broj: 711-I-105-Pp-26/22-03-17 od 25. siječnja 2022. od podnositelja prijave putem adrese elektroničke pošte zatražilo preciziranje okolnosti iz kojih bi proizlazilo da se obveznik korištenjem financijskih računa poslovnih subjekata Enokultura i Pavones računa našao u sukobu interesa ili povredi neke od odredbi ZSSI/21-a.

Grad Makarska očitovao se dopisom, klasa: 711-01/22-01/1, urbroj: 2181-6-01/07-22-2 od 7. veljače 2022. u kojem se navodi da je isključivo Upravno vijeće Dječjeg vrtića BIOKOVSKO ZVONCE odlučivalo u postupku imenovanje Marine Šprajc na funkciju ravnateljice navedene ustanove.

Dječji vrtić BIOKOVSKO ZVONCE očitovao se dopisom, klasa: 711-01/22-01/1, urbroj: 2147-23—03-22-1 od 8. veljače 2022., u kojem se navodi da je u skladu s člankom 76. Statuta Dječjeg vrtića BIOKOVSKO ZVONCE na 41. sjednici Upravnog vijeća održanoj 11. listopada 2021. donesena odluka o raspisivanju natječaja za imenovanje ravnatelja. Navodi se da je isti Natječaj objavljen u dnevnim novinama „Slobodna Dalmacija", na oglasnoj ploči i mrežnim stranicama Hrvatskog zavoda za zapošljavanje, oglasnoj ploči i mrežnim stranicama ustanove te u „Narodnim novinama“ broj 110/21. od 13.listopada 2021.

Nadalje se navodi da je na 43. sjednici Upravnog vijeća održanoj 8. studenog 2021. utvrđeno da su u propisanom roku zaprimljene dvije zamolbe koje su na istoj sjednici i otvorene te da je tom prilikom konstatirano da obje kandidatkinje ispunjavaju natječajne uvjete i imaju potpunu dokumentaciju. Također se ističe da je u skladu s člankom 81. Statuta ustanove obavljen razgovor s kandidatkinjama, o čemu se vodio poseban zapisnik te da je nakon obavljenog razgovora predsjednica Upravnog vijeća abecednim redom utvrdila listu kandidata, nakon čega su članovi Upravnog vijeća pristupili tajnom glasovanju u kojem je kandidatkinja Marina Šprajc dobila većinu glasova.

U dopisu se navodi da je Upravno vijeće jednoglasno donijelo Prijedlog Odluke o imenovanju kandidatkinje Marine Šprajc za ravnateljicu ustanove Dječji vrtić BIOKOVSKO ZVONCE, koji je zajedno sa ukupnom dokumentacijom dostavilo osnivaču.

Napominje se da se, sukladno članku 84. Statuta Dječjeg vrtića „Biokovsko zvonce", kandidata koji je dobio većinu glasova svih članova Upravnog vijeća predlaže za ravnatelja ustanove, te da je člankom 85. Statuta propisano da kada je Upravno vijeće utvrdilo prijedlog o imenovanju ravnatelja isti dostavlja osnivaču s dokumentacijom, koji može odlučivati samo u okviru zaprimljenog prijedloga Upravnog vijeća, pri čemu se odluka mora donijeti u roku od 30 dana od dana njegova zaprimanja.

U dopisu se navodi da je temeljem odredbe članka 38. stavka 2. Zakona o ustanovama („Narodne novine“, broj 76/93., 29/97., 47/99., 35/08. i 127/19.), članka 37 Zakona o predškolskom odgoju i obrazovanju ustanovama („Narodne novine“, broj 10/97., 107/07., 94/13. i 98/19.), članka 85. Statuta Dječjeg vrtića „Biokovsko zvonce" te članka 40. Statuta Grada Makarske („Glasnik Grada Makarske“, broj 3/21.) Gradsko vijeće Grada Makarske dana 10. prosinca 2021. donijelo Odluku o imenovanju Marine Šprajc na funkciju ravnateljice Dječjeg vrtića „Biokovsko zvonce" Makarska.

Zaključno se navodi da je procedura izbora ravnatelja Dječjeg vrtića BIOKOVSKO ZVONCE provedena u skladu sa mjerodavnim odredbama, jer je Upravno vijeće ustanove donijelo Prijedlog za imenovanje ravnatelja Vrtića, te je potom Gradsko vijeće Grada Makarske u okviru navedenog Prijedloga donijelo Odluku o imenovanju ravnatelja Vrtića, dok je sam natječaj raspisan i javno objavljen 60 dana prije isteka mandata aktualnog ravnatelja.

Navedenom očitovanju su priloženi poziv za 41. sjednicu Upravnog vijeća Dječjeg vrtića BIOKOVSKO ZVONCE, na kojoj se razmatralo donošenje Odluke o raspisivanju natječaja za ravnatelja, dokazi o objavi javnog natječaja za ravnatelja u dnevnim novinama „Slobodna Dalmacija", na oglasnoj ploči i mrežnim stranicama Hrvatskog zavoda za zapošljavanje, oglasnoj ploči i mrežnim stranicama ustanove te u „Narodnim novinama“ broj 110/21. od 13.listopada 2021., Zapisnik s 43. sjednice Upravnog vijeća održane 8. studenoga 2021., na kojoj su razmotrene prijave dvije kandidatkinje, Poziv na razgovor od 8. studenoga 2021., upućen kandidatkinjama, Zapisnik o provedenom razgovoru od 12. studenoga 2021., Zapisnik s 43. sjednice Upravnog vijeća od 12. studenoga 2021., na kojoj je donesen Prijedlog Odluke o imenovanju Marine Šprajc za ravnateljicu Dječjeg vrtića BIOKOVSKO ZVONCE, Odluka Gradskog vijeća Grada Makarska od 10. prosinca 2021., kojom je Marina Šprajc imenovana na navedenu funkciju, te molbe dviju kandidatkinja s dokumentacijom.

Uvidom u knjigu ulazne pošte Povjerenstva, utvrđeno je da podnositelj prijave nije precizirao okolnosti koje bi upućivale da bi obveznik korištenjem financijskih računa poslovnih subjekata bio u sukobu interesa ili drugoj povredi ZSSI/21-a.

Člankom 2. stavkom 1. ZSSI/11-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa. Sukladno stavku 2. istog članka Zakona sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI/11-a propisano je da su povezane osobe u smislu tog Zakona članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI/11-a propisano je da je obveznicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Obveznici ne mogu biti objektivni i nepristrani kada bi koristili ovlasti koje imaju kako bi na funkciju bila imenovana osoba koja bi se njima mogla smatrati interesno ili na drugi način blisko povezanom, jer bi tada na njih utjecali privatni interesi, pri čemu odnos prijateljstva svakako predstavlja takav oblik povezanosti.

U situaciji kada bi obveznik Zoran Paunović odlučivao o imenovanju svoje prijateljice na funkciju ravnateljice ustanove kojoj je osnivač jedinica lokalne samouprave u kojoj obnaša dužnost gradonačelnika, postojale bi okolnosti koje bi upućivale da je došlo do moguće povrede neke od odredbi ZSSI/11-a.

Međutim, u konkretnoj je situaciji iz zaprimljenih očitovanja i dokumentacije utvrđeno da je Marina Šprajc, koja se temeljem odnosa prijateljske povezanosti dovodi u svezu s obveznikom Zoranom Paunovićom, gradonačelnikom Grada Makarske, po provedenom javnom natječaju imenovana na funkciju ravnateljice Dječjeg vrtića BIOKOVSKO ZVONCE, ustanove kojoj je Grad Makarska jedini osnivač.

Navedena je bila jedna od dviju kandidatkinja u javnom natječaju, te je nakon provedenog razgovora Upravno vijeće ustanove 12. studenoga 2021. predložilo Gradskom vijeću Grada Makarske njezino imenovanje, nakon čega je isto predstavničko tijelo i donijelo Odluku o imenovanju Marine Šprajc na predmetnu funkciju odlukom od 10. prosinca 2021.

S obzirom da je utvrđeno da u postupku njezina imenovanja na funkciju ravnateljice Dječjeg vrtića BIOKOVSKO ZVONCE obveznik Zoran Paunović nije poduzeo bilo koju radnju, nije od važnosti utvrđivanje okolnosti nalazi li se Marina Šprajc u prijateljskom odnosu s obveznikom, slijedom čega se vezano za navedeno imenovanje postupak protiv obveznika neće pokrenuti.

Također, s obzirom da podnositelj prijave nije precizirao okolnosti korištenja financijskih računa poslovnih subjekata koji se s njim u prijavi dovode u svezi, a koje bi upućivale da je došlo do moguće povrede odredbi ZSSI/11-a, niti u tom dijelu se postupak protiv obveznika Zorana Paunovića neće pokrenuti.

Slijedom svega navedenog, odlučeno je kao u izreci ovog zaključka.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Obvezniku Zoranu Paunoviću, osobnom dostavom

2. Podnositelju prijave, putem e-maila

3. Objava na internetskoj stranici

4. Pismohrana